Xi yimile nkarhi wo leha ka ha hundza vanhu lava a xi tekela hansi vukhale bya vona. Xi yima, xi yima, xi va hlela. Va hundza hi swivumbeko na mihlovo yo hambana-hambana. Ku kondza ku ta wanuna loyi se a a ya evukhalabyini. A a ambarile baji leri wonge a ri rhangile ri ncakunya hi timpfuvu ivi ti ri hlanta. Enhlokweni a a ambarile xigqoko. Xigqoko xa kona a xi ri lexi Misaveni a a xi vona xi ri xa makhawaboyi, varisi va tihomu va le tikweni ra machokolobyanyi ra Arizona, eUnited States of America. "Pfala nomu wa wena!" Mkhekhelezi a hundzuluka a languta Xihahluli loyi a a lo rhibya, a tshamile ehenhla ka mubedo a sale hi xikhindhi xo boxeka hala ndzhaku swange a xi lo dyiwa hi makondlo - ina, u lo sala a lo tshama. "Ina!" Misaveni xi hlamula, xi nga ha hetisi ku nghena ka xona endzeni ka movha. "Aa ndzi yimela sesi loyi ka mndzina, a ndzi rhen'ki'mina!" Ku vula muchayeri, a ha langutile Misaveni. Xi koka nenge wa xona wu huma emovheni. "Kumbexana mi famba swin'we" Muchayeri a vutisa n'wambhurhi hi ku n'wi tlhandleka voko enhlaneni. "Hayi, a hi fambi swin'we. U ndzi kuma ndzi yimile kwala. A ndzi n'wi tivi." Misaveni xi pfala rivanti xi ri handle. Movha wu suka hi rivilo. Xi hlaya na nomboro ya wona ya le ndzhaku: NYAMBI T.L. 3. Xi sala xi lo nomo gabaa! 'Kasi loyi wa sesi a a vula yini loko a ku "hi ta fambisana'. Xana hi kona ku 'fambisana' loku ke Xi tivutisa. Vutomi byi talele hi vuxisi na vukanganyisi, xi tidyondzisa. Xi tibyela leswaku mudyondzisi Phakela u fanela ku lulamisa kahle swivuriso swa yena: Ku saseka a swi tluli hi ku tiviwa. Ku tiviwa swi tlula hi ku saseka. Xi tilanguta. Kumbexana movha lowuya a wu nga ta xi fanela. A wu ri wa xiyimo xa le henhla ngopfu. Xona a wonge xi huma engomeni. Va ka BMW loko vo kuma a xi khandziyisile kumbexana a va ta n'wi lwisa. A va ta ku 'Movha wa hina a wu khandziyiwi hi swikangalafula.' A va ta wu teka, va n'wi tlherisela mali ya yena. Misaveni xi tibyela. Xi hlekanyana hi mbilu. Xi sungula ku tiyimisela mimovha hi xoxe?